**DĖL ATLEIDIMO NUO SAVIVALDYBĖS TURTO NUOMOS, EKSPLOATAVIMO IR KITŲ SU TURTO IŠLAIKYMU SUSIJUSIŲ MOKESČIŲ**

2019 m. lapkričio 29 d. Nr. TS-

Rokiškis

 Vadovaudamasi Lietuvos Respublikos vietos savivaldos įstatymo 16 straipsnio 2 dalies 18 punktu bei atsižvelgdama į 2019 m. rugsėjo 27 d. sprendimu Nr. TS-205 patvirtintą Rokiškio rajono savivaldybės ilgalaikio materialiojo turto viešo nuomos konkurso ir nuomos ne konkurso būdu organizavimo tvarkos aprašą ir Rokiškio rajono savivaldybės tarybos 2019 m. rugsėjo 27 d. sprendimu Nr. TS-206 patvirtintą Rokiškio rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašą, Rokiškio rajono savivaldybės taryba n u s p r e n d ž i a:

1. Atleisti:

1.1 Rokiškio rajono savivaldybės biudžetines įstaigas ir Rokiškio rajono savivaldybės teritorijoje registruotas nevyriausybines organizacijas nuo savivaldybės turto nuomos, eksploatavimo ir kitų su turto išlaikymu susijusių (komunalinių paslaugų, šilumos bei elektros energijos, vandens) mokesčių, tik kai savivaldybės turtas, esant galimybei, išnuomojamas neatidėliotinam darbui atlikti (avarijoms, stichinėms nelaimėms likviduoti ar panašiais atvejais) ar trumpalaikiam nekomerciniam renginiui (parodoms, sporto varžyboms, pasitarimams, seminarams, šventėms, kultūros renginiams, darbuotojų socialinėms reikmėms ar panašiems renginiams), kurio trukmė yra ne ilgesnė kaip 30 kalendorinių dienų, organizuoti.

1.2. Rokiškio rajono savivaldybės bendruomenes, turinčias asociacijos statusą, nuo panaudos ar nuomos pagrindais perduoto savivaldybės turto nuomos, eksploatavimo ir kitų su turto išlaikymu susijusių (komunalinių paslaugų, šilumos bei elektros energijos, vandens) mokesčių, kai turtas nenaudojamas ūkinei-komercinei veiklai vykdyti.

 2. Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Violeta Bieliūnaitė-Vanagienė

Rokiškio rajono savivaldybės tarybai

**SPRENDIMO PROJEKTO „DĖL ATLEIDIMO NUO SAVIVALDYBĖS TURTO NUOMOS, EKSPLOATAVIMO IR KITŲ SU TURTO IŠLAIKYMU SUSIJUSIŲ MOKESČIŲ“ AIŠKINAMASIS RAŠTAS**

2019-11-14

Rokiškis

**Parengto sprendimo projekto tikslai ir uždaviniai.**

Sprendimo projekte numatyta atleisti nuo savivaldybės turto nuomos, eksploatavimo ir kitų su turto išlaikymu susijusių (komunalinių paslaugų, šilumos bei elektros energijos, vandens) mokesčių Rokiškio rajono savivaldybės biudžetines įstaigas, nevyriausybines organizacijas, kai turtas naudojamas trumpalaikiam nekomerciniam renginiui ar neatidėliotinam darbui atlikti, o bendruomenes, turinčias asociacijos statusą, kai turtas nenaudojamas ūkinei-komercinei veiklai vykdyti.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymo 16 straipsnio 2 dalies 18 punktas.

**Sprendimo projekto esmė.**

Rokiškio rajono savivaldybės taryba, vadovaudamasi LR Vietos savivaldos įstatymo16 straipsnio 2 dalies 18 punktu, turi teisė priimti sprendimus teikti mokesčių, rinkliavų ir kitas įstatymų nustatytas lengvatas savivaldybės biudžeto sąskaita.

2019 m. rugsėjo 27 d. Rokiškio rajono savivaldybės taryba sprendimu Nr. TS-205 patvirtino Rokiškio rajono savivaldybės ilgalaikio materialiojo turto viešo nuomos konkurso ir nuomos ne konkurso būdu organizavimo tvarkos aprašą. Jame nustatyta, kad esant galimybei biudžetinės įstaigos gali išsinuomoti kitos biudžetinės įstaigos valdomą savivaldybės turtą neatidėliotinam darbui atlikti (avarijoms, stichinėms nelaimėms likviduoti ar panašiais atvejais) ar trumpalaikiam renginiui (parodoms, sporto varžyboms, pasitarimams, seminarams, šventėms, kultūros renginiams, darbuotojų socialinėms reikmėms ar panašiems renginiams), kurio trukmė yra ne ilgesnė kaip 30 kalendorinių dienų, organizuoti. Rengiant tvarkos aprašą numatyta, kad savivaldybės biudžetinės įstaigos neturėtų pelnytis vienos iš kitų ir įtvirtinta nuostata, kad tokiu atveju (nuomojantis kitos biudžetinės įstaigos valdomą turtą) taikomas apskaičiuotas (pagal tvarkoje nustatytą formulę) nuomos mokestis. Atsižvelgiant į Rokiškio r. savivaldybėje taikomą vietovės pataisos koeficientą, apskaičiuotas nuomos mokestis trumpalaikiam renginiui yra sąlyginai labai mažas, palyginti su administracine našta (banko pavedimai), todėl siūloma leisti biudžetinėms įstaigoms, esant galimybei, nuomotis kitų biudžetinių įstaigų valdomą turtą nemokamai, kai jis naudojamas trumpalaikiam nekomerciniam renginiui ar neatidėliotinam darbui atlikti. Taip pat siūloma tas pačias sąlygas taikyti ir Rokiškio rajono savivaldybės teritorijoje registruotoms nevyriausybinėms organizacijoms.

Rokiškio rajono savivaldybė panaudos pagrindais yra perdavusi bendruomenėms savivaldybei nuosavybės teise priklausančias patalpas. Pagal šiuo metu galiojančius teisės aktus bei pasirašytas Savivaldybės turto panaudos sutartis, bendruomenės, kaip ir kiti subjektai naudojantys savivaldybės turtą panaudos pagrindais turėjo mokėti turto išlaikymo ir eksploatavimo mokesčius. Bendruomenės nevykdančios ūkinės-komercinės veiklos neišgali susimokėti turto eksploatavimo ir kitų su turto išlaikymu susijusių mokesčių. Atsižvelgiant į Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio nuostatas, numatoma, kad ne visais atvejais, pasibaigus šiuo metu galiojančioms panaudos sutartims, išliks galimybė perduoti bendruomenėms savivaldybei priklausančias patalpas panaudos pagrindais, todėl siūloma numatyti atleisti bendruomenes ir nuo turto nuomos mokesčio, jeigu turtas nebus naudojamas ūkinei-komercinei veiklai vykdyti. Tokiu būdu bus skatinama bendruomenių veikla ir bendruomeniškumas.

**Galimos pasekmės, priėmus siūlomą tarybos sprendimo projektą:**

**teigiamos** – bus mažinama administracinė našta, skatinamas bendruomeniškumas, NVO veikla;

**neigiamos** – savivaldybė neteks dalies biudžeto pajamų.

 **Nauda Rokiškio rajono gyventojams.** Gyventojai galės dalyvauti savivaldybės biudžetinių įstaigų ir NVO organizuojamuose renginiuose, bendruomenės veikloje.

**Finansavimo šaltiniai ir lėšų poreikis.** Sprendimui įgyvendinti savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas**. Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėja Violeta Bieliūnaitė-Vanagienė